黄帝龙首经
序
黄帝将上天，次召其三子而告之曰：吾昔受此《龙首经》于玄女，经章传义十有二绪（言六壬十二经也），盖吾所口授不传者（谓龙首记三十六用也），吾今日告汝，汝固能行之乎，内以自辅，外修黔首（黔首者，民也）。术与贤者，若不能行则埋之名山三泉之下。慎无妄泄使不神，吾将为汝参会其中（谓起用也），遂其终结（谓三传也）。要正之本（谓止日辰），同之一首（谓阴阳有四时，其用一也），万物俱主各自理（言事物唯非一，各各自其部分），义不相干，事不相扰（言虽有，事事锋至，各以其物次第期之，事虽众多，各有次第，事不相扰乱也）。敬修其神以为天宝，天一常居太渊之宫（言天一至尊固守而不行，以四时气游于四方，太渊者宫名也，在北斗维之中央，直仲后使左右），春游玉堂（大吉临四仲时），夏游明堂（神后加四神），秋游绛堂（登明加四仲），冬游生死之场（河魁），其居一也（言一坎数在干）。右玄宾（少阴也，言向南面西六也），左明光（少阳也，言其向南面，在东也），背太阴（背子亥也），向正阳（向巳午也），翳华盖（斗名也），西乘玉衡（大吉、小吉），回璇玑（斗七星也），而临八方（东南西北及四维也），将四七（谓二十八宿），使三光（日月星也），通八风（谓八节之风也），定五行（谓东方木，南方火，西方金，北方水，四季土，长用事之此），令六壬领吉凶（言日辰阴阳及所坐所养之，御三阴三阳，故曰六壬也），使旬始将五岳（谓六甲之始也，凡数旬始，必以五子元起，假令甲子旬青龙在神后，将兵所立；次得丙子朱雀在神后，执法所立；次得庚子白兽在神后，敌家之处；次得壬子玄武在神后，捕吏兵士处，此遁甲五方时下所在之也）。二神受气或处阴或处阳（言魁罡也），各尽其正（言魁罡临人五方十二日也），以处五乡（东南西北及中央为五乡也，天罡临东方木青，临南方火赤，临西方金静，临北方水清，临四维土盛下。天罡为阳，所临皆生，天魁为阴，所临则死也），金木水火土上下相当（谓神与用日辰四课，上下相克伤也），死生之决，前后相更（谓天一前后将之，言凶，三传思之也），子且识之，思念勿忘（常被服饮食精习也），口授贤士，无传泄其章（勿传龙首与非其人）。三子拜受而起，龙忽腾翥，三子仰首瞻，尚见龙头矣，遂以名其经曰龙首云。
上 卷 

第一 占岁利道吉凶法 

阳岁以大吉临太岁，阴岁以小吉临太岁，视天上甲庚所临为天道，天上丙壬所临为一道，魁罡所临为拘检（一云，天上丙壬下天道，乙辛下兵道，丁癸下鬼道，举事从天道大吉，利人道，次之甲庚是也）。架屋、起土、买卖、田宅、入官舍，便时在天道，百倍在人道，十倍在拘检道，县官大凶。
假令今年太岁在寅，大吉临寅，视天上甲庚临地，乙辛为天道；天上丙壬临地，丁癸为人道；魁罡临巳亥，为拘检，魁为拘，罡为检，他岁效此。若岁在子午卯酉为四仲，天道及人道皆在四维，难可移徙，谓阳岁在子寅辰午申戌，皆以大吉临之；阴岁在丑卯巳未酉亥，并以小吉临之。
第二 占月利道吉凶行法
阳月以大吉临月建，皆视天上甲庚所临为天道，丙壬所临为人道，魁罡所临为拘检。阳月为奇月，阴月为偶月，移徙吉凶皆如太岁法，月禁又急不可见犯。
假令正月建寅，以大吉临寅，视天上甲庚临地下，乙辛为天道，丙壬临地，丁癸为人道，魁临亥为拘，罡临巳为检也。
第三 占月吉嫁娶祠祀法
欲令魁临月厌，以魁顺数左行：登明、神后、大吉、功曹、太冲、天罡为阳也；以魁逆数右行：从魁、传送、小吉、胜先、太乙、天罡为阴也。阳将五干，阴将六属，二谓甲乙丙丁等，亦为日也，六属为子午等为辰也。阳将日杀男，阴将辰杀女，阴阳不将乃为吉也，日辰若得阳中之辰，阴中之日，举百事，福及子孙矣。
假令正月厌在戌，魁临壬癸，甲乙为阳将五干日也；酉申未辰巳午为阴将六辰也，吉日。若得丙子、丙寅、庚子、庚寅、丁亥、丁丑、丁卯、辛亥、辛卯、辛丑皆阴阳不将日辰也，十二月皆效此。魁罡下辰为厌，冲破大凶，月厌正月戌、二月酉、三月申、四月未、五月午、六月巳，逆行十二辰。
第四 占月宿何星法
常以月将加卯为地上乙，所得星右行如今日数止，即月宿星也（正月一日宿在室，二日在壁，三日在奎，四日在娄，以次逆行空月尽日，月宿在壁；二月一日月宿在奎，至月尽日，月宿在娄；三月一日月宿在胃；四月一日月宿在毕；五月一日月宿在井；六月一日月宿在柳；七月一日月宿在张；八月一日月宿在角；九月一日月宿在氐；十月一日月宿在心；十一月一日月宿在斗；十二月一日月宿在女。若闰月朔宿后一宿是也。假令正月闰壁是也。）
假令二月五日，以魁临卯，乙上见奎星，当唱言奎，一娄二胃三昂四毕，五则为月宿星日在毕也，十二月皆持月将临卯，取乙上神所得星，右行数，唯正月独卯上星数右行不从乙也。假令正月三日登明临卯，卯上见营室，数右行营室一东壁二奎，三为月宿星得奎也，他准此。
第五 占星宿吉凶法
春三月，东方七宿为岁位、南方七宿为岁前（神枢云：传送、从魁下是也）、西方七宿为岁对、北方七宿为岁后；孟夏二星为负冲，季夏二星为掩冲；正月初春夏秋冬效此，岁位负冲、折冲、掩冲，岁前夹显皆凶，岁后、岁对、天仓、天府皆大吉，日辰虽凶不能为害也。
第六 占天仓天府法
常以天罡临月建，大吉下二星为天仓，魁下为天府，小吉下二星为致死。仲月无天府，及为冲星；孟月无致死，及为折冲星；季月无天仓，及为英星；天仓天府举事，德及三世，大吉；致死、负冲、奄句芒星，举事致死丧，大凶。
第七 占天乙日游所在妇人产避法
天乙日游以戊戌日，上天六日以甲辰日，下地中宫居。东室五日，以巳酉徙居；东北维中六日，以乙卯日徙居；东方五日，以庚申日徙居；东南维六日，以丙寅日徙居；南方五日，以辛未徙居；西北维六日，以戊子日徙居；北方五日，以癸巳日入中宫居；西方五日，又以戊戌日上天，游不在中宫。乳妇要须出，当避之所在之方，莫向之也。
凡产忌法，常以月将大时，月将下为咸池，神后下为丰隆，大吉下为日大将，功曹下为女蓐，太冲下为宫星，天罡下为天候，太乙下为招摇，胜先下为轩辕，小吉下为女夭，传送下为雷公，从魁下为月饮，河魁下为日刑。
第八 占神月空剧乳妇庐法
常以璇玑加三五孟，谓寅午戌之月则加寅，申子辰月加申，巳酉丑加巳，亥卯未月加亥。天罡下为天候，太乙下为轩辕，小吉下为招摇，从魁下为月杀，河魁下为雷公，登明下为咸池，神后下为丰隆，又为具时。时刑者，寅刑巳，巳刑申，申刑寅，无恩之刑也；丑刑戌，戌刑未，未刑丑，逆刑也；子刑卯，卯刑子，互相刑也。孟月以功曹，仲月以神后，季月以魁临月建，视天上丙壬，丙壬所临地下，皆空，吉可居也，皆避雷公、招摇、轩辕、咸池、具时、丰隆、天候时刑也。
第九 占知臣吏心善恶法
以问时事占之（一云天罡加月建为重阳，天魁加太岁为重阴，罡临太岁为阳覆阴，臣欺君；魁加月建为阴覆阳，君欺臣也），日辰上神阴得吉神将，有王相气休气，上下相生，与日辰上神不相克，则臣下忠孝，常怀爱上敬教；日辰上阴神得凶将，有王相气休气，下贼其上。又今日之辰自贼，其日及辰阴上日神贼上神，此臣下不忠顺、奸猾、难折、勒骄，常有篡弑之心也。
假令阴上神登明天空，贪污慢欺；朱雀巧言，令色；天罡、勾陈持上罪过，魁居白兽，欲为大乱。 

假令九月丙午日中时，占臣下心意何如，功曹临丙（丙上遇前三之将也），太冲临午（午上遇前四之将也），功曹阴上得登明，将得天乙，天乙居日之阴神，太冲上神得神后，将为腾蛇，腾蛇辰上，辰上阴神为发用也，皆上下相生，自和遥生。日辰上阳神功曹、太冲，此为臣下忠孝，安上爱下也（此亦从两神克日，以日比为用，故用神后子取有两干之比，主从外来之事也）。 

假令六月壬辰日，日入时，胜先临酉（酉上遇后一之也，以此酉时天乙东太冲），传送为临壬日上阳神也，大吉为临辰，辰上阳神也，传送阴上神得太乙（日之阴神太乙发用也），上克下，又遥贼日上神（大吉为神阳，其阴上见传送也），得魁，魁为凶神（辰之阴上神后五之将也），今日之辰，复贼日（谓辰土，贼壬水），此为臣子不忠孝，谋欲乱君以钱财之事，他效此。 

第十 占人君欲拜署五官法
记吏当谒，时无令，所谒之官，伤君年上神，到王相时，为君忧患。以君年上神将，为所忧形状。当谒水官曹吏无令，火神临君年；谒木官曹吏无令，土神临君年；谒金官曹吏无令，木神临君年。
假令君年立巳，当谒金官曹吏，时功曹临巳，将为朱雀，为伤官君年上神（金克木，故也），朱雀告言口舌事也，利秋金，王时必为所言于上府，皆效之。功曹庭剧为土官；曹库吏为金官；狱曹、贼曹、仓部曹皆为水官；卧曹为木官；户曹为火官，外部吏及内不属五曹者，皆属功曹，为土官。
第十一 占诸君吏吉凶法
将及小吏始，入官临政视事，时慎无令人年上神，贼初拜除日，又无令所出，门上神贼人年上神，文官欲得青龙，武官欲得太常，与日辰相生，不欲相刑克（神枢云：欲入文官、武官，必今日辰阴阳中，及用传中有青龙、太常者，吉）。
假令人年立丑，以甲乙日，拜官署事始，到官视事时，始从魁临丑，此谓人年上神贼，初拜除日也。
假令人年立亥，小吉临之，而南之午地视事，时功曹临午，此出门上神贼人年上神也。文官视事，青龙在胜先，此谓与日相生，必迁。日辰阴阳传中，宜视其神所言之。欲知迁官离，青龙太常为月期，以青龙所临辰，为时期。
假令从魁临未，而文官欲入官视事，胜先为青龙临辰，以甲相生法，迁，增利日离。青龙三辰，为三岁辰离，青龙七辰，为七月。青龙所居之神主土，其日戊巳，青龙加辰，为时期后三岁七月戊巳日辰时迁。太常效青龙，月生青龙太常，为迁在外；青龙太常生日，迁在内。内者，坐迁增秩，即不能备此法者。慎无令魁罡腾蛇白虎玄武，临日辰人年立行，恶加其墓，即不可用也。甲乙墓在未；丙丁墓在戌；庚辛墓在丑；壬癸墓及戊己，墓并在辰（神枢云：凶期以青龙太常所畏为，忧期以四时之气，休老囚死，为所坐轻重。他效此）。
第十二 占诸吏吉凶迁否法
以月将加时日辰及人年上，得吉神将，上下相生，即大吉，其神又有王相气时，加王相之乡，为得迁，非此者，皆凶。得休气，且免官退罢；囚气，且系；上下又相贼，有罪；死气凶恶神，传得吉神将，有救，为忧外；日上神将王相吉，为迁；年上神将王相吉，也迁；日年上神皆凶，辰上神虽善，为不迁；日辰年皆吉，为迁不疑也，欲知迁期，以魁离今日之辰为期。
假令今日之辰，是寅魁加午，为在向后五日，若五月，他效此（金柜云：迁不迁问何官，谓问文武之官也，说曰：日辰上皆有王相气，迁文官；若阴上神有王相，迁武官。日辰及阴上上神，俱相重，迁。用神加孟仲，迁在内；加季，官迁在外）。
第十三 占诸吏君安官舍，欲知家内吉凶法
日辰上之阴得吉神将，有王相气者，吉；休囚皆凶，次神将，言其形状。
假令得天魁为白虎，主死丧，玄武言亡遗矣。欲知衰吉是谁，以年上神言之，阳神为父，阴神为母（神枢云：所谓安不安，以神言则，是此篇之例也）。
第十四 占诸吏君安官否法
日辰人年上，得吉神将休气，上下相生者，为安官，其有王相气，迁；其神将凶，有王相气，上下相生，亦安官；上下相贼，不安官；吉神凶将俱有气，又上下相贼者，弥不安也；得传送，有行来事；得朱雀，口舌，言讼事；得玄武，亡遗盗，忧疑事也（光明符云：以月将加月建行年上，见休老之气者，免官。神枢云：日辰阴阳俱囚休废气者，当失职也）。
第十五 占君吏欲刑戮举事法
人君及部吏，欲得行刑，推问当事，时无令，天乙吉神将及王相之气，临今日之辰，吉神者，谓功曹胜先传送神后大小吉也；吉将者，谓天乙六合青龙太常太阴天后也，皆不可使临今日之辰与辰之阴。又辰阴上之神不可使克人年上神，克人年上神必还害身也。
假令人年立未，太冲临之，今日之辰，巳也。大吉临巳，大吉阴在丑，从魁加丑，此为阴上之神克人年上神法，行此事吉。神将及王相气临今日之辰，与辰之阴上神，贼人年上神，谓从魁克太冲也，殃及后嗣，害子孙，人年谓人君及部吏之会也。他效此。
第十六 占诸郡县有盗贼否法
正月辰时，腾蛇临今日之辰，若玄武在日辰，阴阳皆为有贼盗。欲知何党贼，以用上将言之，用得白虎，杀人贼；朱雀，烧人贼；玄武，小盗。在阳，且有在阴，巳有传，得六合，为不发，若用神为囚气所胜，狱囚且坠亡。君欲谋下害吏者，皆以用神处其福奇所在。
假令功曹为用，而得勾陈，当有贼在东北角。他效此。
第十七 占诸杀人亡命可得以否法
以其杀吉时，正月辰，以玄武为主，日辰又其上神有制。玄武者，为得，日辰上下不制，玄武所临为亡人。
假令二月丙申日人定时，河魁加亥，有杀人者，时登明，为玄武阴临子，亡人在北方。丙上得天罡，申上得小吉，皆为土神，并克北方，能制。登明法为戊己日得。他效此。　
第十八 占被盗，无名盗，可得否法
以其亡时占之，若不知亡时，以人来言时占之。正月时，以玄武阴上神为盗神，日辰及年上神，有制盗神者，可得。
假令十月甲子日人定时，功曹加亥（亥上得后五将），此时射盗太乙为太阴临甲，太冲为太常临子，天罡为玄武临丑法。以玄武阴上神为盗贼，小吉为天罡阴上神，小吉即盗也。家在西南，为人黄色羊目多鬓，好出行。今日甲木也，为制盗神。子上神得太冲，太冲木也，亦克盗，神凶，盗不出刑中也，必得之。日辰及年上神不制盗神及玄武者，贼不可得也。他效此。
第十九 占闻盗吉凶亡人所在，欲捕得否法
以闻知之时射之，今日日辰上神，有克玄武所居神者，即得；日辰及其上神，无贼玄武所居神者，不得。
假令九月甲午日，日昳未时，太冲加未，闻贼在其家，魁为六合临甲，功曹为天后临午，天罡为玄武临申，天罡土神也，甲木日也，功曹临午之木神也，并克玄武所居神，为得，贼不敢格战；当将兵马围贼家时，兵马王当居，神后上系胜先下也。
假令到贼家时，神后临酉，宜居贼家，酉上东向，系卯地，必胜获之。他效此。
假令五月甲寅日巳时，小吉加巳，魁为玄武，甲寅木日辰也，并制玄武，贼必不敢斗也，法背水攻火，又建今日辰，及起其后二，攻其前四。
假令今日甲子后二在戌，当从戌攻辰是也，又无令，囚对王相攻，言夏壬癸不可向四维也，他准此，为囚死，当王如秋，甲乙不可西向攻盗贼也，必以阴功阳，背子亥登明神后向胜先太乙攻，此当慎之。自五月巳下，皆式经正文。
第二十 占问囚徒，知实情法
正月时，四面有席，疑欲令今日之日辰，自制其辰（如甲辰，丁酉、乙丑，甲戌，戊子，癸巳，丙申之例是也），问者，吏居青龙，及功曹下，置囚于勾陈及天罡白虎下，必令玄武居无气之神，即玄武所居之神，畏今日日辰及青龙所居神，囚即翰冒辞不敢更言。
假令神上将得天空，囚忍痛怀漫；得朱雀，囚空言自诬；得腾蛇，囚惶怖稍伏；得白虎，自杀。
假令正月甲辰平旦，登明加寅，吏欲问囚，今日甲木制辰土，功曹在巳，青龙居胜先临于酉，责问囚时，吏宜居巳及酉，天罡在未（未上得六合将），勾陈在申，使囚居未地。若申地，传送为白虎在亥巳，问囚宜于亥地上，为玄武临丑日，甲克土，土神畏今日甲申，有王气，问囚，囚不敢欺也。他效此。
第二十一 占六畜放牧，自亡，不知所在，各随其类，以其亡时占之
正月时，马责胜先之地，牛责大吉，犬责河魁，鸡责从魁，羊责小吉，猪责登明，欲知东南西北，各随其神所临：在所胜之地，为放纵；在所畏之地，为拘系；在所生所喜之地，为人逃匿之。天乙顺治责，腾蛇逆责，玄武为各随其所居神，日辰上神有制，腾蛇玄武及物类神者，为得；不制者，不得。其物类神自临其日辰者，为归家；其神与白虎并临囚死之地，为死亡；其神与六合太阴并，为人欲隐藏之。欲知远近，以其物类神所临上下相乘，为道理数，日辰上制物类神，为得日期。
假令三月壬申日中时，从魁加午时，马自放，责胜先，胜先临卯（式经云：东南西北各随其世，是也），为在东方，胜先为午数九，卯数六，六九五十四里，今日之辰申上神，得登明，为制胜先法，壬癸亥子日寻得。
假令先得壬癸，壬癸日得，先得亥子，亥子日得。又一法，以其神所来乘，为道里数，临子午九，丑未八，寅申七，卯酉六，辰戌五，乃至巳亥四，此并为道里数也。他效此。
假令今日日辰上神，但致玄武腾蛇不制物类之神，亦为得，若制玄武腾蛇，玄武等亦得。两制者，保十，必得无疑也（物类若驴骡当责太冲也。一云，从魁为刀，太冲为项，神后为屠，太乙为斧。刀临项，死；头临项，不死；屠临斧，死；斧临屠，不死也）。
假令六日，壬寅日巳时，占失猪，天乙居太乙而加辰，为顺治合责；腾蛇居天罡而加卯，太冲为辰之阳神，而克天罡，此为日辰上神制腾蛇，所失猪，果自归，为登明加戌，戌与亥相近，故也。他效此。
第二十二 占诸欲知病人死生法
常以其初得病日时，占之。
假令腾蛇白虎魁罡克初病日及占日，日上神人年所立辰，辰上神者，皆为死；白虎所居神王相，而贼初病日及病人年，白虎阴上神，又有气，佐白虎，共克病日人年者，急呼妻子，出病者必不起立，死也。死气，为白虎克人年病日者，死；又魁罡为白虎，加病人元辰者，立死；白虎非必在日辰阴阳中也，视直所居神与病日人年相克以否。
假令不知初病时日，以今日日辰上神诀之，今日日上神克病人行年及年上神者，死。阳命男阴命女，以前八后六为元辰，阴命男阳命女，以前六后八为元辰。
假令阴命未生男，即从未至子，为前六后八，他准此。白虎所居神，贼今日及人年上神，亦死。若独贼病日之辰，不克今日，为愈。说者云：白虎生初病日，病日生白虎，皆为病愈，白虎贼病日人年，一一皆死。白虎与病人年日辰相生，皆为愈，与病日同类，为安久。
假令甲子日占病，登明神后为白虎者，此为白虎生病日，病者不死。春以胜先太乙为白虎者，此为病日生白虎，病者皆愈也；功曹太冲为白虎者，此为同类，为病久，白虎阴阳皆有气，并伤日，立死；不伤，立起；白虎无气，病者愈。
假令白虎所居神，金也，时秋有气，若以甲子日占之，虽年及甲上有火神，火将恐死，谓火至秋无气，恐不能救，有气也此，并式经文也。假令不知病日人年所居立之辰，以今日用神诀之，三传终于白虎，若日入墓者，为知吉凶，期以用神言之。
假令功曹直用，当丙丁日，愈；庚辛日，死。又天乙为用，生气在丑未辰戌之日，腾蛇为用，死在巳亥日。他效此。
又一法，不知初病日时，以人来问时占之，日辰人年临其墓，亦为死；日人年所立辰之阴阳神，入其墓者，亦死；日墓还临日辰者，亦死；年墓还地年者，亦死。
假令甲乙日，射病时，天上甲乙临未，为日入其墓，若小吉临甲乙，为墓其日也。
假令病者年立子，问事时，神后临辰，为年所立之辰阴阳神，入其墓，若天罡加子，为墓临其年，皆死，辰墓效日墓之例。
又一法，用神始，终得日墓，皆凶；天罡系今日日墓，为墓门开，亦死；甲乙寅卯木墓在未，丙丁巳午火墓在戌（余支干准此之例也），小吉木墓，河魁火墓，大吉金墓，天罡为水土之墓（式经曰：白虎阴阳有气，伤病日人年者，死；人年上神王相克白虎者，愈；病日生白虎者，亦愈；白虎生病日者，死；白虎与病日同类者，为之安久也）。
第二十三 占知囚系罪轻重法（式经云：先建系日日辰阴阳，而取其当者，而传其始终，终休，罪重；终囚，加罪；终死，罪重后轻）
正日时，视用神终于王相之气，贵人救之，无罪；终于休气，罪重；终于囚气，加罪；终于死气，先重后轻；终于腾蛇，罪重无疑，必死；终于朱雀，数见掠苔；终于勾陈，有所勾连；终于玄武，置辞而亡；终于天空，空无所有（有实也）；终于白虎，被罪致死；终于吉将，传得其子，为有救，罪得解；传入其狱，为有罪；传得他狱，为移狱所为。狱者，墓也。
假令功曹太冲小吉为狱，登明神后即天罡，是其狱，他例此。所谓移狱者，假令起功曹终于河魁，为移狱。一法，以初系日占之，各以其所犯为坐，假令斗伤人以勾陈，杀人以白虎，窃盗以玄武，相告罪名以朱雀。
假令犯坐伤，以勾陈所居神贼系日，即论也；系日贼勾陈者，不论也；勾陈与日同类，为系久；传神得其狱者，必论。
假令以甲乙日系，天乙居小吉临未，系日丙丁；天乙临戌，系日庚辛；天乙临丑，系日壬癸；天乙临辰，系日戊己；天乙亦临辰，为必离讼狱。传勾陈之阴，得白虎，白虎所居之神与勾陈并贼，其系日者死（式经曰：假令以甲乙日系，勾陈所居在金神上者，此为勾陈胜系日者，即被论罪也，若勾陈居土神上者，为系日胜勾陈，即免被论罪也）；传勾陈之阴，得天乙，天乙生系日日辰者，为贵人救之也；传勾陈得系日子母，人将哀，哀可为上书也。
假令七月巳未日食时，传送为太常临巳（谓日辰上共得后四之将），神将不相刑，又有王相气，谓金玉故也。天罡为勾陈加卯，传得其母（谓辰上得太乙也），勾陈与日同类法，为安久，不然蒙听令。欲知吉凶之期者，以用神传终，为有救期也。
假令七月巳未日酉时，天乙治神后加于辰，太冲亦加今日日辰，神将不相刑，有王相气，传得其母（登明加卯故也），勾陈与日同类法，当系久。然蒙得出传，而得传送天乙，为移狱也。
第二十四 占诸欲远行，使出门吉法
始行时欲令今日日辰人年上得吉神将，有王相休气而出；小吉得传送，下即大吉，慎无令魁罡临所出门上，所出门上之神，又不可伤行者年上神，门上神者，所出门也。
假令八月甲申日时卯，正日时，行者年立戌，戌上得登明，欲伤行之午，午上得小吉，小吉伤登明，此为门上神伤行者年上神也，门伤行者之年，道必有秧；年伤门，行者不安，必有疾病而还（此谓年上神伤门上神也）。又到日无令，贼初发之时。
假令始行之日，以甲乙时加寅卯，慎，勿以庚辛日申酉时到也。若到时，贼初发之日，咎及先君。又勿令阴阳中绝其类，谓凡欲出行。欲令日辰阴阳中有传送，传送上遇吉将，则行者吉；有凶将，则行者凶也。
假令行时传送不在日辰阴阳中，直视传送上有吉将，亦吉，不可有恶将也。
假令遇凶将是腾蛇，为惊恐；朱雀，口舌，拘留；勾陈，见斗战；玄武，亡遗；天空，见耗病，所求不在；白虎，死丧。他效此。
又法，欲将帅出行，欲令天罡临四季，为神枢外，百事吉（神枢又云：无令所之之乡，伤其年，乃有喜。假令欲行，行人年立四季，此为所之之乡，伤其年也。他效此） 

第二十五 占诸欲行求事者
以始行正日时，无令今日日辰上神，伤行者年之所立地辰，所立地辰亦勿令伤辰上神，若伤辰上神，是谓相刑，其事不成也。
假令年立巳，而今日丙寅，神后临寅，此辰上之神，伤人年所立地辰也。
假令是日时，神后临寅，人年立辰，此为年所立地辰，伤辰上神也，法欲有求作者，欲令今日日辰阴阳，及用传中有其事类，事类者，谓：求财，欲得青龙小吉；求缯彩，欲得太常；求蚕，欲得胜先之比也，故式经云：辰上神伤其地年，所求难得，后自亡遗。
第二十六 占诸望行者吉凶来否法
必当视所至地之阳神，以卯，为限；以子午上神，为至期；东方南方以酉为限，子上神，为至期；西方北方以卯为限，午上神为至期。
假令望酉地人，从魁加戌，为已发；加子，为半道；加卯，为得限，当来以午上神为至期，午上神得神后，以壬癸亥子日至。
假令望巳地人，太乙加午，为已发；加酉，为得限，当来以子上神，为至期，子上得传送，期庚辛申酉日至。
假令望寅地人，功曹加酉为来；望申地人，传送加卯，为来；望子地人，神后加卯，为来；望午地人，胜先加酉，为来，皆以子午上神为至期，诸望行者过限，皆以为闻，其闻为不来也。要所至事类度，为不来，所为事类者，望贵人以天乙（亦为望父）望父母；以太常望兄弟；乙太阴望妇女；以天后望子孙；以六合望友及夫，钱财二千石等；以青龙望盗；以玄武望死丧；以白虎望奴婢；以天空（下也同使）望吏捕人；以朱雀望行道；还以腾蛇望斗战；以勾陈并以所加今日日辰，皆以此为来，传以为至，其度限为不来也（集灵记云：几望行人以甲乙日占，用得巳午神者，为将至；用亥子神者，为背日，背日为不至也。金匮云：至不至问前四，言甲午日前四，戊戌上所见神为至期。假令戌上见功曹，则寅上至。一说云：应至而不至，乃用此法也，又云：占行人以生王，为至期。假令用起水神，则甲子日至，遇墓者则不来。假令壬癸日，用起天罡为遇墓，遇墓即止而不来史苏经曰：卜外人，以生王而至，卜家人，遇墓亦至也。凡占吉凶赊促所之远近，皆以计神占之，计神者，河魁是也，故金匮云：数以魁离日。假令魁加未，未数八，魁数五，五八四十，为吉凶在四十日内，行人当之为四百里也，他皆仿此也。一说云：魁罡离初发日，为期日临而发日，即日至也）。
又法，居外望内人，以夏至辰之阴神；居内望外人，以冬至辰之阳神临今日日辰，日辰与太冲临未皆为来。
假令夏至以卯，卯之阳神太冲，今日丙丁太冲临寅，为本；临午为中；临戌为末，皆为来也。
假令太冲临午，当以丙丁巳午日至，月期五月，假令冬至以午，午之阳神胜先也，今日甲乙胜先临亥，为本临；卯为中临，未为末，皆来。假令胜先临亥，当以壬癸亥子日至，月期十月。
一法，望行者天罡，系今日日辰，为今日至，顺系；日辰至，逆系，日辰为不至。所谓逆顺者，假令望西方人，天罡系北方，东方日辰为顺，顺即来；系南方，西方为逆，逆不来也。天道左游，天罡为逆，天罡临月辰人年，悬门候之，望西方北方人，以卯为门，午上神为至期；望南方东方人，以酉为门，子上神为至期。凡所望神入其门，即为至；凡望不至者，皆云：刑人以刑。
假令望寅地人，寅上有凶将，以凶事留；有吉将，以吉事；有青龙太常，为钱财酒食，为吉。他效此。
假令白虎为死丧，勾陈为斗战，朱雀为口舌。对吏，望吉人，得吉将；凶人，得凶将，即来。他效此。  

黄帝龙首经（二）
第二十七 占诸欲知行者吉凶法
审知行者年所立辰之阳神，与吉将并临有气之乡，上下相生，即吉，无过；与恶神将并临囚死之乡，上下相贼，又临年墓日墓者，皆凶也。
假令行者年立寅占时，而功曹当与白虎并临未者，此为与凶将并临，其年墓也大凶（日墓假之）。又一法，若不知行者年，以日为行者身，辰为行者日之辰阴阳，得辰之神阴，为与吉神将并，即吉，与凶神将并，即凶也。
第二十八 占诸行者欲知家内吉凶法
正日时辰上神之阴，得吉神将，王相休气上下相生，即吉；得凶神恶将，即凶。以其极而论之。假令得白虎，死丧事；得大吉及休气，为耗病，各以善恶将言之，他效此。
第二十九 占诸架屋举百事吉凶法
正日时无令，今年太岁阳神，临今日日辰，及欲所治地，即十二岁灭门；又，无令魁罡腾蛇白虎临今日日辰，大凶。欲使大吉胜先功曹在日辰阴阳中，与日辰相合，即大吉，非此者，皆凶。欲入庐舍，效此。以日辰上神将，言其吉凶，将得白虎，多死丧；将得玄武，多亡遗；将得勾陈，多斗讼；将得朱雀，多口舌。县官将得腾蛇，多怪；将得天空，多哀耗，治生不成，六畜不蕃息。朱雀与登明天乙并合，宅见诛直，用神传中有救，为后起者，当避之。
假令今年太岁在卯，八月甲戌日，日出时，天罡加卯，欲架屋及盖屋，太冲为太岁，阳神临甲，将得朱雀，魁为玄武临酉，日辰阳神中无大吉胜先功曹。又太岁阳神下临日，以举百事，大凶。
假令是日时，欲治，寅地居，为在太岁阳神下，亦大凶也，他效此。
第三十 占宅舍可居否法
正日时视日辰上神，神阴得吉神将，有王相休气，上相生，可居，吉；若凶神，有囚气，上下相贼，即凶，不可居，以尤者言其形状。
假令白虎死丧，天空虚耗。他效此。
第三十一 占田蚕种五谷好恶法
正日时，欲令今日日辰上神，多王相气，与所欲为物类神相生，又欲天乙所居神，与太岁上神相生物类神，即大吉。日辰阴阳及用传中有其物，必成熟也。无令魁罡腾蛇白虎囚死之气，临日辰者，凶。物类者，谓：蚕以胜先；禾以功曹太冲；黍小豆以以太乙胜先；麦以传送从魁；稻大豆以登明神后；麻以大吉小吉。
假令欲占蚕，日辰阴阳及用传中有胜先，因而三传胜先皆得吉神将，得天乙所居神，与太岁上神相生，胜先即大吉也。
假令太岁在辰，四月戊辰日中时，传送临午，占蚕善恶何如，胜先临辰，此为有其物类，太岁上神自得胜先，将得青龙，神将相生，天乙在大吉，不与胜先相克，则为太岁日辰上神，皆有王相之气，无有灾害。诸物类此等，并效此。也若物类神与太岁上神相贼，天乙所居神，克日辰阴阳中无其事类，则为大凶，败也。
第三十二 占今年举百事商贾田蚕法
皆以日辰，及家长年上神将言之。
假令得传送青龙，及王相之气，可为商贾。得胜先大吉神将，皆宜。田蚕亦以所欲为类神上，得凶者，言所生，得玄武，为亦遗。余效此。
第三十三 占诸市贾求利吉凶法
正日时，欲皆令今日之时辰上神，及人年上神与所欲为市，买物类相生者，吉；又欲今日日辰阴阳中，有小吉青龙，青龙所居神，与今日日辰上神相生者，吉；太岁上神，不克人年上神，人年上神不制青龙者，吉；又欲令所往至之地，上有吉神将，有王相气，与人年上神不相贼，世估有利。
假令九月戊子日日昳时，太冲加未，欲为估市，人年立巳，太岁在寅，大吉为天乙临于戊（戊寄位在巳，巳即人年立辰），传送为青龙临子，此为有其物类，其日辰与人年上神，及青龙所居神相生。大吉临人年，魁临太岁，不与人年神相贼，而此出传送下，大吉利。虽先备二吉一凶，可用，务令今日辰人年上神相生物类者，可用也（式经云：审问所之之乡，东南西北四维，得与年相生，多王相之气者，即有福，估市有利，不逢贼盗所居，见好，所欲皆得。但青龙居有气之神，而加有气之乡，即得财，若青龙制人年，即无所得）。
第三十四 占诸欲畜集何者好法
正日时，各以其事类在日辰阴阳及用传中，有其物类，类又与人年上神相生者，吉利，可为蓄积也。直用神始于无气，终于王相，即前利少后利多，非此者，皆凶。所言物类者，粟以木神，黍小豆以火神，麦以金神，麻以土神，稻大豆以水神，丝棉以太常，布帛以神后，皮革以白虎，田蚕以胜先。
假令七月甲子日鸡鸣时，太乙加丑，谋欲收麦，天罡加子，阴上神得传送，传送金神为麦类，在用神阴阳中，人年立申，申上得神后，与传送相生，为物类与人年上神相生也，是为可收也。用起天罡，天罡气休老，传终皆得王相气，为后多利，他效此。
第三十五 占诸欲畜生类可得否法
正日时，视日辰上神，无魁罡腾蛇白虎，即吉，可畜收。 视其物类神王相，临有气之乡，为吉，多利。魁罡所加，不宜畜也。
假令魁罡加未，羊不可畜；加亥，猪不可畜。他效此。
第三十六 占欲买车舟吉凶何如法
正日时，视日辰上神阴阳，及用神传中，有六合太冲与吉将并合，又与日相合者，吉，可乘为使，利主；与凶将并贼今日者，损主，勿乘之。
假令太冲与玄武并者，乘而亡之，与白虎并，数载死人，宜丧事。他效此。
下 卷 

第三十七 占马吉凶法
正日时，以胜先占之：胜先与吉将并临所生之乡，即吉；与凶将并临所贼之乡，即凶；以胜先上将及所临之乡吉凶深浅言之也。
假令胜先与青龙太常，并临木火辰来未之地，即吉，是为良马也；若临金乡，即咬人；临戌，踬戾；临水，为病；临丑，喜走；与玄武并，因放自亡；与白虎并，且死；与腾蛇并，惊败事，他皆效此也。
第三十八 占牛善恶法
正日时，以大吉占之：大吉临木，为病；临火，且惊，以得卖；临金，且欲卖之；临水，田牛也；临土，畜也。若天地吟，且用神与天乙并临有气之乡，且入县官，与白虎并，为自死；与勾陈并，为抵触人；与腾蛇并，时时苦惊；玄武并，且亡遗，他效此（亡遗，责大吉，大吉湖神也，一法，又责轸星，下亦责太冲也）。
第三十九 占羊可养得否法
正日时，以小吉占之：加金，欲畜之；加木，欲杀之；加火，可畜；加水，为衰耗。与吉将并临有气之乡，即吉；与凶将并，即凶。得白虎，为死，加寅戌，数逢狼，加辰，入墓，亦死。
第四十 占猪善恶法
以登明加巳午，即放；加水乡，溷豕；加金木，可畜；加土，为病死；加王相乡，欲与天乙太阴并，为祀豕也；与凶将并临囚死之乡，为凶；登明与白虎并，即走失，欲知生死，以气言之，有生气，生；有死气，死，自死；与腾蛇并，为惊亡，加日辰人年，人墓，亦死（占亡失，登明加酉，不得责未上从魁，不得责巳上小吉，日辰阴阳能制之，即得）。
第四十一 占犬可畜否法
正日时，以河魁占之：子能捕鼠；加卯，卯能走猎；加巳午，善声；加未，能斗；加辰，自死；加亥，卖之；加寅，狂走；加戌，啮人；与太阴并，为用祷祀也。
第四十二 占鸡可畜否法
正日时，以从魁占之：加未，能斗；加金水，可畜；加丑，为自死，或被杀；加辰，为子；加未，欲用祀；与吉将并临有气之乡，即吉；与凶将并，又临囚死之乡，即凶。
假令与腾蛇并，为好惊，作怪祟；与朱雀并，非时好鸣；与勾陈并，雌鸡坐鸣；与玄武并，且亡走，与白虎并，为狸所食也。
第四十三 占奴婢下贱利主否法
正日时，视其日辰阴阳及用神传中，从魁与吉将并，有王相休气，与今日日辰相生，宜主。直用神上贼下，皆为吉。深利亲附甚蕃息，从魁不在日辰阴阳，及用神传中。又与恶将并，而贼今日，又用神贼上，其为慢谄，欲害其主。
假令八月壬子日日昳时，天罡加未，占奴婢吉凶，传送为玄武临壬，从魁为太常临子，从魁与壬，而王相相生，又在日辰阴阳中，胜先为用而临酉，上贼下，此时占下贼者，皆好。
假令十月乙卯黄昏时，功曹加戌，上贼下，从魁为六合临巳，不在日辰阴阳中，又贼小吉，为用临卯，下贼上，皆为慢诞，欲害其主。
第四十四 占买卖财物六畜知售否法
卖者欲使今日之辰王相，买者欲使今日之辰囚死，皆令物类之神，在日辰阴阳及用传中，与今日日辰相生，即吉，卖者可售，买者可得。若物类神不在日辰阴阳中，及用神传中，又与日辰上神相贼，买卖俱不得其所。
假令十月癸亥日日昳时，功曹加未，占人买卖牛，小吉临水，阴上神得功曹胜先临亥，阴上得大吉，为在阴阳中，又与辰上神不相贼，卖之与买，两得其所。
假令是庚辰日，卜卖牛，太冲临庚，阴上神得河魁登明临辰，阴上神得胜先大吉不在日辰阴阳中，是无其类也，日辰上神皆与大吉相贼，买卖两不得其所。
假令今日日上神贼大吉，客不肯，取辰上神贼大吉，主不肯，与日辰上神俱贼大吉，妄有所语。他效此。
第四十五 占人亡所在吉凶法
正日时，视所问人乡上神，与今日比者，在；不比者，为不在也。假令今日甲也，若问午地人在否，午上神得传送，与甲为比，比谓有甲申之例也，则所问人在也。假令午上神得大吉，无甲丑，为不比，所问人不在。
又一法，欲行诸人家，知人在否。正日时，神后临日辰，与妇女欲饮酒；天罡临日辰，在后家欲讼钱；太乙加日辰，其作小车，若木器（一云：近出欲远）；小吉临日辰，其人在床上卧，未起；传送临日辰，行不在；从魁临日辰，在后家；天魁临日辰，其人病；登明临日辰，其人在土上数钱；大吉临日辰，在吏家，须臾还（或云：在酒家，正欲出）；功曹临日辰，在吏家，与长者客语（一云:在家，木作不出）；太冲临日辰，见在门中（一云：在舍，此作舟车处，砍木）。
第四十六 占欲上书奏记见贵人法
欲上书奏记，及见贵人，皆欲令所见事类神将，上下自相好，所临上下相生，即大吉得福，非此者，凶。
假令上书欲见王者，天乙居金火土，而加金火土之辰；见诸侯，以太常；见将军，以勾陈；见二千石，以青龙；见令长，以朱雀，效此。非必在日辰阴阳中，宜视其事类神将，观其所喜善恶也，所应喜，归母子。
第四十七 占人奏文书劾事解否，及何时来报法
日辰上得吉神将，有王相相生，即为吉，功曹与吉将并，青龙与吉神并者，皆吉，及直用神终见其子，有救者，为事解，无救者，为不解。
假令望文章所在之乡，在南方否，功曹登明；若青龙在北方，下为且至，以功曹登明临日辰，为至期，法以传终救神，为至也。
第四十八 占词讼吉凶事胜负法
以日上神为客，主上贼下，先者胜；下贼上，后者胜。胜者不可令先者年上下相贼，上下相贼，虽胜，后必败秧。日辰上下不相贼，两解不斗。
假令八月丁巳日，时加巳，年立卯，功曹加之，胜先加丁日辰之阳神，并比和，此为两解者，准此。若欲以长幼则知胜负，以今日长年，辰为少壮也，日胜辰，长者胜，谓日胜辰上神也；辰胜日，少者胜，谓辰胜日上神也，以日辰上将言之，以知其胜负。
假令将得勾陈，见以斗争事相告也，勾连；将得白虎，纷争至死；将得腾蛇，恐死有罪，罪谓被笞也；将得天空，所言非是，谓以论长短相告也；将得朱雀，当狱讼，谓争口舌事也；将得玄武，谓辞而亡，亦主妄言。
假令讼者，年立卯，传送临之，为年上下相贼，先者为客，后者为主。
第四十九 占诸吏谋对计簿当见上官知喜怒法
正日时，视日上得吉神将，有王相及休气，与所欲见事类神相生，即吉。
假令欲见：王者以天乙；诸侯以太常；将军以勾陈；卿相二千石以青龙；令长以朱雀，与日辰人年上下相生，即喜悦，所言并见听，非此者，皆凶。
假令欲见将军，勾陈所居神，贼日辰人年上神，即怒也；日辰人年上神，贼勾陈，则将军不肯见人。虽不相生，不欲相贼。
第五十 占诸欲攻雠报隙法
无令谋事类神，贼谋事者年上神，及地下辰，皆凶。假令诸欲报谋者之年立寅，白虎在传送上，此白虎所居神，贼人地年也。
假令谋者年立辰，而功曹临之，而白虎所居神，贼功曹，为贼人年上神，皆凶，不可行也。
假令数人谋，系在各以其年上神与所立之辰，与白虎所居神相贼，则凶；不相贼，有王相气，则吉，王相者，则谓人年上神将也。谋杀人，以勾陈；盗人，以玄武；谋烧人屋，以朱雀；匿罪人，乙太阴六合；谋娶妇女，以天后，诸所造为事类，皆欲令贼事。事者，年上神也，各取其事类神，三传之终于王相，为有福；于囚死，为有贼也，他准此。
第五十一 占诸被贼围包陷阵客主胜负法
正日时，斗加四季，利为客，可先起步；斗加四孟，利为主，宜后起兵。兵常背神后，系胜先大吉也；斗加四仲，不可起兵，客主俱败也。若时迫，不得不战，即背小吉，系大吉，此为逆兵也。天地吟，无举，兵行伐，必见围也。若日墓欲休息者，兵将常居今日小吉时前三辰是也。
假令正月中大战，墓欲宿，兵将军常居卯辰巳宽坐，不可伐，小时常与月建俱也。他皆效此。
第五十二 占欲献宝物以遗尊贵知胜吉凶法
今日之辰王相，又欲今所遗神好辰之上神，及其所奉物类神，即见喜，而爱敬也。
假令奉王者，以天乙；诸侯，以太常；乃至令长丞尉，以朱雀；皇后，以天后；庶人妇女，以神后，此为诸所遗者也。
假令欲献妇女物类等，谓：田宅，以胜先；谷米牛，以大吉；鸡狐犬，以天魁；豕，以登明；羊鹰酒食，以小吉；奴婢飞马虫豸，以从魁；虎狼野禽，以功曹；船车貉兔，以太冲；刀兵璧玉获，以传送；蛟鱼水虫，以天罡；布帛衣服，以太常，钱财宝物，以青龙；丝帛，以太常；布物，以神后；皮革，以白虎；田蚕，以胜先之类是也，皆不欲令所遗神好之，辰上神将得天空，物损，而无得，若相好而受者，即蒙其福也。
假令三月辛卯日食时，从魁加辰，欲遗二千石以璧玉，功曹为太常临酉，传送为朱雀临卯，登明为青龙加午，青龙为所遗神，传送为奉物，又为辰上神，而青龙所居神好之二千石，必喜，所奉物必地福报也（神枢云：假令二月乙卯日午时，传送临辰，欲遗二千石璧玉，传送为所奉之物，又为辰上神，而青龙所居神好之，此为二千石必悦，而受之也。好之为相生也，彼人克所贡之物，为贪而受之；若畏所贡之物，物克之，则不敢受也，所谓皆欲令今日之辰王相，及所贡之物类与彼相好，即悦而受之也。）
第五十三 占求妇女法
正日时，视阴中有天后神，上下相生，日上神与辰上神不相克贼，即可得也。若日神阴阳中，无天后神，天后上神与辰上神相贼者，不可得也。
第五十四 占求妇女有两三处，此妇女可取谁者，为良相宜法
欲取，求其乡上神，有与天后神后相生者，可取也。
假令九月甲子日平旦时，太冲加寅，求申乡女，午乡女，辰乡女者，以神后为天后临亥，申乡上神得从魁，午乡上神得小吉，辰乡上神得太乙，小吉土太乙火，与天后神相克贼，独从魁金与天后神后相生，即取申乡上女，为吉。欲知妇好丑，天后王相好，囚死者，丑也。欲知其颜色者，以年上神言之（神枢曰：天后在阳，或乘王相之气，为好，而且少也。若天后囚死，为丑老。又神后加孟，长女；加仲，中女；加季，少女，亦柔；以天罡年上神遇火，火加金，为色赤白，亦柔；以天罡所加之，凡太冲从魁登明小吉为太阴，或用此者，皆阴翳妇人之位，其人主为再嫁之象）。
第五十五 占夫妇相便安否法
各以其年上神相生，即吉；相贼，即凶。夫年上神贼妻年上神，妻有咎，妻年上神贼夫年上神，夫有咎（神枢曰：去与留，视喜忧，注云：夫妻和睦，为留，不和者，为去，皆视日辰，若吉神善将；临日辰，上下相生者，为留，若恶神将临日辰，上下相克者，为去而不睦也。一云：天后克六合，妇妾将奔随人，若六合克天后，自诱他妻妾也，一云：三传内，人本命相入者，为和，反吟，不和。一云：日辰上神相生，与吉将并者，妻妾安其室。日辰上下相克，神将内战者，煎熬不宁，不宁为不安其家室也。一云：传送太冲临日辰者，妻妾有二心。一云：大吉传送临日辰，妻妾爱外人也。）
第五十六 占怀孕为男为女法
正日时，视时下之辰，与今日比者，男。假令甲日时，加午，甲午为比，比者，生男。
假令今日甲时，加未，未为时下之辰，无甲，未为不比，生女无疑也。
又一法：以天罡占之，天罡加阳，为男，加阴，为女。旧说云：传送加夫本命，妇人游年上，得阳神，为男，得阴神，为女。
第五十七 占诸贵人欲救罪人得否法
正日时，以直神言之，得其子，有救。
假令木神直用，传得水神将，而火在其上，他效此。传得其胜，其子为将，但许人耳，而心欲相赚也。
假令水神直用，传得土神，而火在其上，所谓用神得其子。
假令正月丙子日，从魁辛亥食时，登明加辰，胜先临亥，下贼上，为用传得其子，，为救。
假令正月丙子日，从魁加申，大吉子上贼下，为用，子水怀忧，大吉传送得功曹，得忧者之子，为有救；取用神终不见忧者之子，不解也。他效此。
第五十八 占居处去留所宜法
视日辰上神将，无王相休气，上下相克，宜去；日辰上神之阴，得吉神将，王相休气上下相生者，宜留，以阴阳神将言其形状。
假令白虎在阳，以去者，死丧；不在阳，可留。他效此。
第五十九 占诸闻王甲有罪吉凶法
视日辰阴阳中，有其事类与今日日辰比者，是也，不比者，不是也。
假令闻某为盗，今日甲也，而胜先为玄武在日辰阴阳中，即是也。胜先有甲午，为比，太乙为玄武，无甲，巳为不比也（说云：或闻所议，死若白言所乘神，与今日合，则死；与今日比，亦死；今日子，子与丑合，为白虎是也，非此者，皆虚。闻子孙吉凶，亦同前比合之法。若闻吉事，视青龙与六合临日辰者，是实也，非此者，不是；若闻凶事，传视白虎所临辰上神占之，得青龙六合与今日比者，则所闻者，不吉，是实也。然此例多不可备举，并在神枢书上占所闻虚实篇）。
第六十 占人所造为事成否法
视其事类在日辰阴阳中，与日辰上神相生者，即吉；若日辰阴阳中，无其事类，又与日上神相克者，不成。
假令欲治宅，而大吉胜先在阴阳中，与日辰上神相生，则吉，成；非此者，为不成。
第六十一 占人有忧事得解否法
以问事时占之，正日辰视日辰上，及人年上，得吉神将，有王相气，直用神，传得其子，为忧；解用神，为王相气所，传得其子，其子无气，虽解，尤难；无气，不能制；有气，用神为囚死所贼，传得其子，其子囚死，俱有气，可为解；其子王相，为忧两解。
假令十月丁亥时，加未，占忧疑，胜先临亥，下贼上，为王相所克，传得大吉，为得其子，其子囚死气，为忧有解意，然亦难。
假令四月丙寅日丑时，神后临丙，上克下，为囚死所贼，为用火怀忧，传得小吉，小吉火之子，而有王气，为忧两解也。欲知解期，视用神所生为吉期，所畏为凶期。也以用神所临地辰，所生，为吉期；所畏，为凶期。
假令胜先临水，为用，以戌巳为吉期，壬癸为凶期；胜先临金，为用，以壬癸为吉期；丙丁为凶期。他效此。
第六十二 占捕前事得否法
行时，欲今日日辰上神，与人年上神贼，所求物神，即日得；若物类神贼日辰上神，又害人年上神，为凶，凶即不得也。所谓物类者，虎豹，以功曹；鹿兔，以太冲；野兽豕，以登明；鸟，从魁；马，以胜先。
第六十三 占人始欲带制新衣吉凶法
正日时，欲令日辰上，得吉神将，有王相气，又令青龙太常在日辰阴阳中，阴阳中所居神，与今日日辰相生者，吉，非此者，凶。纵青龙太常不在日辰阴阳中，宜视青龙太常所居神，与今日日辰相生者，亦吉也。
第六十四 占弟子始事师得成达否法
以今日之辰占之，日为弟子，身辰为所学者，时下辰为师。欲令其子，加母时，必见受道成于师，又顺天道。又欲令日辰上，得吉将神，有王相者休气，上下相生，其用神终于吉神将，有王相气者，吉；无令辰上神，上下相贼，其发用神，又终于神上之墓，而无气者，忧学不达也。
假令正月丁卯日，日出时，登明加卯，丁为弟子，卯为所学者，时下辰为师。丁日加卯者，子从其母也。卯上神上下相生，用终功曹，将得金神，不相刑，又有王相之气，此为学者达矣。
第六十五 占内寄者吉凶法
内寄者无令，五行加其所忧，及今日之辰阳神，所临之地辰，贼今日日辰，皆为害主人。
假令九月甲寅日，时加酉内寄者，此为五行加其所忧，又今日日辰阳神功曹临申，申为金，贼今日甲寅木，此为临地辰，贼今日日辰也，他效此（又式经曰：凡有室宅，欲内他人者，慎。无令时下辰之阳神，临日辰，皆今日日辰为害辰。假令十月甲寅，功曹加申，此为时下之神，害今日之辰也，谓申上之神，传送加寅之上下克日辰，日辰覆在申上，被克也。时下者，诸日所加十二辰也，辰之阳神者，今日时下支上神也，谓不欲此支上神，令加其所临日辰，伤今日辰也。又各从豹尾来，不可，诸物皆同。假令十月丁巳日申时，以月将功曹加申，太乙临亥，太乙巳之阳神，火也，亥水也，亥遇克，丁巳为害主，为所临日辰害今日日辰也，他准此，其合主一贼入家。假令七月癸巳日，太乙加此合，效之。神枢曰：若欲寄止于人家，神后临行年者，主人欲谋危客，日辰上见天魁白虎者，主人欲谋杀客，日辰上见登明天空者，主人欲谋拐客，并宜急去。若日辰上见吉将王相相生者，并吉，无他故也）。
第六十六 占怪祟恶梦法
正日时，视日辰人年上神将，有王相休气，上下相生者，吉；非此者，凶。魁罡腾蛇白虎临日辰人年者，凶（其神将王相，忧王事，死丧囚气，主亡遗病伏废忧六畜也）其用神在阳，为忧外事；在阴，忧内事，各以其家人年上神言之。
假令年俱立恶将，以天罡所临别加阳，忧男；加阴，忧女；加孟，为长；加仲。伤家母；加季，忧小口（式经云：神在外，比邻受秧；在门，家人受秧；在内，身受秧。又曰：人年日辰上见戌，犬怪；见酉，釜鸣；见申，兵刀，不葬鬼怪；见木，墓鬼呼怪；见午，马血怪；见辰巳，龙蛇怪；见寅，鸟兽怪；见丑，牛畜风尘怪；见亥子，猪风怪也）。
第六十七 占知死人魂魄出否法
正日时，时下辰为死，加辰上神，胜日上神，及时下神者，为复杀（式经云：以家长行年加子，若太岁人年命，日辰上见魁罡小吉腾蛇白虎有鬼），天罡加阳，男坐之；家阴，女坐之；加孟，为家长；加仲，伤家母；加季，忧小口。天地伏吟杀，不出；天地反吟，虽出复还；魁罡临日辰，为复重杀，非此者，皆为出也。欲知所牵，为魁雄，为罡也。欲知凶鬼，在家处所法，视天上鬼星临，即是鬼所居处也（式曰：魁罡临甲，鬼在户；临丙，在堂；临丁，在宅；临戊，在庭及房；临己，在碓硙；临庚，在鸡栖；临壬，在猪圈；临癸，在厕）。
又一法，欲知死人家有余秧已否，正月以将加死时，魁罡加日辰，重有死者。欲知在何日月祸至，视所加日月为阳，取男； 为阴，取女。
又一法，欲知雄雌，所起雌随午，雄随罡。
第六十八 占丧事法
必先定五行，若胜先时下辰，与今日日不比，及推式慎，无令魁罡临今日日辰，又勿令白虎临有气之乡，即大吉，后乃无咎，不如法者，祸起之始。
假令十月乙酉日，申时，欲令葬埋，为日加申，申为时下辰，与乙为不比，太乙为白虎，太乙火冬死，为无气，此时葬，大吉。欲知蒿里道，常以天罡加太岁月建，功曹传送下地，为蒿里道，可葬，其下大吉。又后世不得蒿里道死，不止无后嗣，绝烟火也。
假令神后加太岁，功曹传送下地，是为地中蒿里道丧，其下亦吉也，为葬埋者。择时，常令魁罡腾蛇白虎，此四神藏没四维中，乃大吉。推葬日，常以魁罡加月建，功曹神后大吉下日辰；推月吉日，常以魁罡加加月建，功曹传送下日，定开之日，可葬；胜先神后下满成等日，可娶妇。
第六十九 占始举百事有风雨否法
常以始举事时正日辰，功曹临今日日辰，在天乙前，即风起矣；传送临今日日辰，在太乙后，即雨至矣。
又法，得阳凶，逢风，得阴凶，逢雨。日辰上得阳神将，为阳凶，得阴神将，为阴凶。若天旱，欲知何日雨至，以问时占之，其用神传终于有水神上者，即有雨气；非水神者，无雨气，必欲知何时雨者。
假令传送登明神后即雨，传视其阴得何神，而知时也。
假令得胜先，以丙丁日，雨得金神；庚辛日，雨得木神；甲乙日，雨得土神；戊己日，雨得土神，虽雨尤早；若得水神，以壬癸日，雨传终无水神，及得土神者，并为旱也。欲知旱几时，当有雨以九九算之。
假令用神传得大吉，大吉神临子，大吉丑，丑数八，子数九，八九七十二，当雨（若大吉临巳，巳四，四八三十二日当雨）。欲知今月雨多少何如，以问时占之，用神传终有水神，即雨多；无水神，即雨少。
又一法，以月将加时，龙在前三钱五者，雨；在后二后四者，风雨，旱虎在前，亦风。功曹为龙，传送为虎，卯为雷子，为云，云从龙，风从虎，虎龙所乘有气，必有风，龙虎与云雷并者，必有大风雨。又云：传送加日辰，在天乙后者，雨也，功曹临日辰，在天乙后，亦尔。
又法，欲知何时雨，以大吉加月朔，神后，下大雨；太冲，下小雨。
又法，占雨何时止，以月将加时，视魁加四季，不雨；加申，雨止；加子，为阴；加巳午，为旱；加神后，雨后有风，加寅卯，见白日。
又法，以月将加月建，辛癸加地下辰，晴，求雨亦尔。
又法，魁罡加季，止；加孟，不止；加仲，已不已。
又法，月将加月建，视天上壬癸下加地辰，是晴日，壬子所临，亦雨也。
第七十 占欲入山去物法
正日时，视日辰上神，阴得吉神将，王相休气，上下相生者，吉，为得物多矣；阴得凶神将，囚死，上下相贼者，即凶，必为阴雨泥涂，为败，此谓：阴凶，逢雨；将得白虎，逢恶禽兽；将得玄武，为寇盗，日上神凶者，尤甚；辰上神阴凶，可忍；俱凶，大恶。
假令七月庚寅日平旦时，太乙加寅，登明为朱雀临庚，太乙为太常临寅，功曹为天后，为登明阴，传送为青龙，为太乙阴，皆所求得遂，日辰俱吉者，尤吉；俱凶者，大凶。
第七十一 占欲入深水渡河法
正日时，视日辰上地吉神将，有王相气及休气，上下相生者，即吉，反此者，大凶。以风波，为败，谓阴阳也。
假令八月甲子日，天罡加未，登明为太阴临甲，从魁为太常临子，传送为白虎为登明，上下为青龙为从魁，此为阴也。神枢云：支伤干，吉更长；干伤支，吉欲减；支干俱伤，亦减，并吉也。
第七十二 占驰使往来信实否法
以使来时占之，时胜日上神，如其所言日胜时上神，所言不实也；辰上神亦如所言时，与日辰相生，欲来知合也，又云：辰上神与日上神相生者，亦欲如其言也。太阴天罡临日辰，及将军年上，其言不信；传送为朱雀，天空加日辰者，其言及覆口舌来，为奸诈，不自奸，说左右边，即奸诈人也。又占，欲逃亡战斗当避，太乙向之，败也，太乙正月在子，二月丑，三月寅，四月卯，审贼来否：若太乙神后加今日干，天罡小吉前，若刑杀凶神俱加，今日干为贼；今日至支干上不见此神，为不来也。望见道上人，疑是贼否，支伤径，可前；干伤径，不可前。又道上望见人，以月将加时，视日上辰加功曹传送登明，见吏；若神后太乙，奸人盗贼；魁罡主丧；若病人，从魁胜先；太冲小吉，白衣人；神后临卯，为冤家也。
次客：一用起神后，二从魁，三功曹，四登明，五天罡，六大吉，七胜先，八太冲，九传送，十太乙，十一天魁，十二小吉。阳取后三，阴取前五。 

